இரண்டு நாட்களுக்கு முன்பாக திவாகரன் வீட்டில் ஆலோசனைக் கூட்டம் நடந்திருக்கிறது. திவாகரனின் மகன் ஜெய் ஆனந்த் மற்றும் சில நிர்வாகிகள் என மொத்தமே 7 பேர் மட்டுமே அந்தக் கூட்டத்தில் பங்கேற்றுள்ளனர். கூட்டத்தில் பேசிய திவாகரன், ‘கட்சி ஆரம்பிக்கிறது என்பது நம்ம தனிப்பட்ட உரிமை. நமக்கான அங்கீகாரம் கிடைக்காத போதுதான் நாம் புதிய கட்சியைத் தொடங்கினோம். திமுகவில் அங்கீகாரம் இல்லை என்றுதான் எம்.ஜி.ஆர். அதிமுகவைத் தொடங்கினார். அதிமுகவில் அங்கீகாரம் இல்லை என்றுதானே தினகரன் அமமுகவைத் தொடங்கினார். அவர் நம்மை மதிக்கவில்லை. நமக்கான முக்கியத்துவம் கொடுக்கவில்லை என்றுதான் நாம் அண்ணா திராவிடர் கழகத்தை தொடங்கி இருக்கோம். இந்தக் கட்சியை அழிக்கணும் என்றுதான் தினகரன் கங்கணம் கட்டிக்கிட்டு வேலை பார்க்கிறாரு. அவரு பின்னாடி இருக்கும் எம்.எல்.ஏ.க்களில் இப்போ தங்க தமிழ்ச்செல்வன் எப்படி எதிர்த்து குரல் கொடுத்தாரோ அதே போல மிச்சம் இருக்கும் 17 பேரும் ஒவ்வொருத்தரா வருவாங்க. அந்த வெற்றிவேல் மட்டும் வேணும்னா வராமல் இருக்கலாம். மத்த எல்லோரும் வந்துடுவாங்க. என்கிட்டயே சிலர் பேசிட்டு இருக்காங்க. இது தெரிஞ்சு அந்த எம்.எல்.ஏ.க்களைக் கூப்பிட்டு தினகரன் சத்தம் போட்டிருக்காரு.